b'\n_START_ARTICLE_\n\xc5\xbdiemos kanalas\n_START_PARAGRAPH_\n\xc5\xbdiemos kanalas (rus. \xd0\x97\xd0\xb8\xcc\x81\xd0\xbc\xd0\xbd\xd1\x8f\xd1\x8f \xd0\xba\xd0\xb0\xd0\xbd\xd0\xb0\xcc\x81\xd0\xb2\xd0\xba\xd0\xb0)\xc2\xa0\xe2\x80\x93 nedidelis kanalas Sankt Peterburgo Centriniame rajone, jungiantis Nev\xc4\x85 ir Mojk\xc4\x85 ties \xc5\xbdiemos r\xc5\xabmais. Kanalo ilgis\xc2\xa0\xe2\x80\x93 228 m, plotis\xc2\xa0\xe2\x80\x93 20\xc2\xa0m. \xc5\xbdiemos kanalas\xc2\xa0\xe2\x80\x93 vienas did\xc5\xbeiausi\xc5\xb3 turist\xc5\xb3 traukos objekt\xc5\xb3 mieste, populiari romanti\xc5\xa1k\xc5\xb3 susitikim\xc5\xb3 vieta, o kanalo vaizdas su arkine galerija nuo Milijonin\xc4\x97s gatv\xc4\x97s\xc2\xa0\xe2\x80\x93 vienas i\xc5\xa1 Sankt Peterburgo simboli\xc5\xb3._NEWLINE_Nedidelis kanalas \xc5\xa1ioje vietoje buvo i\xc5\xa1kastas 1719\xc2\xa0m. Po met\xc5\xb3 dalis krantin\xc4\x97s prie caro Petro I-ojo namo buvo i\xc5\xa1gr\xc4\xafsta akmenimis (pirm\xc4\x85 kart\xc4\x85 Sankt Peterburge). 1787\xc2\xa0m. vietoje Petro I \xc5\xbdiemos rezidencijos kanalo krantin\xc4\x97je pagal Giacomo Quarenghi projekt\xc4\x85 buvo pastatytas klasicistinis Ermita\xc5\xbeo teatras, o kitoje kanalo pus\xc4\x97je baigta Did\xc5\xbeiojo Ermita\xc5\xbeo statyba. Abu pastatai per kanal\xc4\x85 antrojo auk\xc5\xa1to lygyje buvo sujungti galerija, kuri\xc4\x85 prilaiko auk\xc5\xa1ta arka._NEWLINE_1784\xc2\xa0m. kanalo krantin\xc4\x97s buvo sutvirtintos, i\xc5\xa1gr\xc4\xafstos jau tradicija tapusiomis granito plok\xc5\xa1t\xc4\x97mis, tur\xc4\x97klai papuo\xc5\xa1ti grotel\xc4\x97mis._NEWLINE_Kanalo pavadinimai kelis kartus keit\xc4\x97si, jis buvo vadintas Senuoju r\xc5\xabm\xc5\xb3, \xc5\xbdiemos r\xc5\xabm\xc5\xb3, de\xc5\xa1inysis krantas kur\xc4\xaf laik\xc4\x85 buvo Pa\xc5\xa1to gatv\xc4\x97. Dabartinis pavadinimas galutinai \xc4\xafsitvirtino XIX a. prad\xc5\xbeioje._NEWLINE_Per neilg\xc4\x85 kanal\xc4\x85 nutiesti net trys tiltai. Pirmasis medinis pakeliamasis tiltas pastatytas 1720\xc2\xa0m., o 1766\xc2\xa0m. vietoje jo pastatytas pirmasis Peterburge akmeninis Ermita\xc5\xbeo tiltas, netrukus atsirado I-asis \xc5\xbdiemos tiltas. Labai pana\xc5\xa1us II-asis \xc5\xbdiemos tiltas pastatytas 1940\xc2\xa0m.'